Lefitiko 22 | Beibele Inthaneteng | Phetolelo ya Lefase le Lefsa
2 “Botša Arone le barwa ba gagwe gore ba se ke ba diriša gampe dilo tše kgethwa tša bana ba Isiraele gomme ba se ke ba goboša leina la ka le lekgethwa+ dilong tšeo ba di neelago e le tše kgethwa go nna.+ Ke nna Jehofa.
3 Ba botše o re: ‘Ge mo go bana ba lena ka moka go iša melokong e tlago go ka ba le motho le ge e le ofe yo a batamelago dilo tše kgethwa tšeo bana ba Isiraele ba tlago go di neela e le tše kgethwa go Jehofa, mola a se a hlweka,+ motho yoo a fedišwe gomme ka go re’alo a tlošwe pele ga ka. Ke nna Jehofa.
4 Go se be le motho le ge e le ofe mo go bana ba Arone yo a jago dilo tše kgethwa ge a na le lephera+ goba a na le bolwetši bja go ediša.+ A se ke a di ja go fihlela a hlwekile.+ Di se jewe le ke yo a kgwathago motho le ge e le ofe yo a sa hlwekago ka baka la setopo+ goba ke monna yo a tšwago matšhedi,+
5 goba motho yo a kgwathago segagabi le ge e le sefe seo se sa hlwekago+ goba yo a kgwathago motho yo a šilafaditšwego ke selo le ge e le sefe seo se sa hlwekago.+
6 Motho yo a kgwathago le ge e le sefe sa dilo tšeo e be yo a sa hlwekago go fihla mantšiboa gomme a se je selo le ge e le sefe se sekgethwa, eupša a hlape mmele ka meetse.+
7 Ge letšatši le sobetše, e be yo a hlwekilego gomme ka morago ga moo a ka ja tše dingwe tša dilo tše kgethwa ka gobane ke dijo tša gagwe.+
8 Le gona a se ke a ja setoto le ge e le sefe goba selo le ge e le sefe seo se gagogantšwego ke dibata, e le gore se se mo šilafatše.+ Ke nna Jehofa.
9 “‘Ba lote boitlamo bja bona go nna gore ba se dire sebe ka baka la bjona gomme ba hwa+ ka baka la bjona ka ge ba be ba bo goboša. Ke nna Jehofa yo a ba kgethagatšago.
10 “‘Go se be le motho o šele yo a jago selo le ge e le sefe se sekgethwa.+ Le gona mothwalwa le mofaladi yo a dulago le moperisita ba se ke ba ja selo le ge e le sefe se sekgethwa.
11 Eupša ge moperisita a ka reka motho, a mo reka ka tšhelete ya gagwe, motho yoo a ka di ja. Ge e le makgoba ao a belegetšwego ntlong ya gagwe, le ona a ka ja dijo tša gagwe.+
12 Ge morwedi wa moperisita a ka nyalwa ke monna o šele, gona a se je tše di neetšwego go tšwa dilong tše kgethwa.
13 Eupša ge morwedi wa moperisita e ka ba mohlologadi goba a hlalwa pele a eba le bana, gomme a boela ntlong ya tatagwe go etša bofseng bja gagwe,+ a ka ja tše dingwe tša dijo tša tatagwe;+ eupša go se be le motho o šele yo a di jago.
14 “‘Bjale ge motho a ka ja selo se sekgethwa ka phošo,+ gona a lefe selo seo gomme a oketše ka karolo ya bohlano+ ya sona selo seo a se jelego, ke moka a neele moperisita selo se sekgethwa.
15 Ka gona baperisita ba se goboše dilo tše kgethwa tša bana ba Isiraele, e lego dilo tšeo ba ka di neelago Jehofa,+
16 gomme batho ba otlwa ka baka la molato wa go ja ga bona dilo tša bona tše kgethwa; gobane ke nna Jehofa yo a ba kgethagatšago.’”
17 Jehofa a tšwela pele a bolela le Moshe a re:
18 “Bolela le Arone le barwa ba gagwe gotee le bana ba Isiraele ka moka, o ba botše o re: ‘Motho le ge e le ofe wa ba ntlo ya Isiraele goba modiiledi Isiraeleng yo a tlišago sebego sa gagwe,+ e ka ba e le sa keno le ge e le efe ya gagwe+ goba sa sebego le ge e le sefe sa gagwe sa boithaopo,+ seo a ka se tlišago go Jehofa gore e be sebego sa go fišwa,
19 gona e be se se phetšego gabotse+ gore le amogelwe;+ e be seruiwa se setona go tšwa mohlapeng wa dikgomo, go tšwa dikgapaneng goba dipuding.
20 Le se ke la neela selo le ge e le sefe seo se nago le bosodi+ ka gobane se ka se dire gore le amogelwe.
21 “‘Ge motho a ka tliša sehlabelo sa mohlakanelwa+ go Jehofa e le gore a phethe keno+ goba a se tliša gore e be sebego sa boithaopo, gona e be seruiwa se se phetšego gabotse go tšwa mohlapeng wa gagwe wa dikgomo goba wa dihuswane, e le gore se tle se amogelwe. Se se ke sa ba le bosodi le ge e le bofe.
22 Se se foufetšego goba se se robegilego goba seo se nago le ntho goba seo se nago le tlhokofele goba lekhwekhwe goba seo se tšwilego dipudi,+ le se ke la se neela nna Jehofa; le gona go se be le sebego sa go fišwa ka mollo+ sa tše bjalo seo le se direlago nna Jehofa godimo ga aletare.
23 Ge e le poo goba nku yeo e nago le setho se setelele kudu go feta se sengwe goba se se kopana kudu go feta se sengwe,+ o ka e dira sebego sa boithaopo; eupša e ka se amogelwe bakeng sa go phetha keno.
24 Eupša ge e le yeo dithaka tša peu+ ya yona di gamotšwego goba di kgatletšwego goba di fagotšwego goba di ripilwego, le se ke la e neela nna Jehofa, le se ke la e neela mo nageng ya gabo lena.
25 Le ge e le efe ya tšona tše ka moka yeo e tšwago seatleng sa motho o šele le se ke la e tliša gore e be dijo tša Modimo wa lena ka gobane e golofetše.+ E na le bosodi. E ka se amogelwe.’”+
26 Jehofa a iša pele a bolela le Moshe a re:
27 “Ge namane goba kgapana goba putšanyana e ka tswalwa, gona e tšwele pele e dula le mmago yona ka matšatši a šupago,+ eupša go tloga ka letšatši la seswai go ya pele e tla amogelwa e le sebego, e le sebego sa go fišwa ka mollo seo se direlwago Jehofa.
28 Ge e le poo le nku, le se ke la di hlaba ka letšatši letee le bana ba tšona.+
29 “Ge le direla Jehofa sehlabelo sa ditebogo,+ le se dire e le gore le amogelwe.
30 Se jewe ka lona letšatši leo.+ Le se ke la šadiša selo le ge e le sefe sa sona go fihla mesong.+ Ke nna Jehofa.
31 “Le lote ditaelo tša ka gomme le di phethe.+ Ke nna Jehofa.
32 Le se ke la goboša leina la ka le lekgethwa,+ eupša ke kgethagatšwe mo go bana ba Isiraele.+ Ke nna Jehofa yo a le kgethagatšago,+
33 nna Yo a le ntšhitšego nageng ya Egipita e le gore ke be Modimo wa lena.+ Ke nna Jehofa.”